钦定古今图书集成/明伦汇编/氏族典/第236卷 > 张岱
## 钦定古今图书集成/明伦汇编/氏族典/第236卷 > 张岱

按《南齐书张岱传》，“岱字景山，吴郡吴人也。祖敞，晋度
支尚书。父茂度，宋金紫光禄大夫。岱少知名，郡举岱
上计掾，不行。州辟从事，累迁尚书水部郎，出补东迁
令。随王诞于会稽起义，以岱为建威将军辅国长史，
行县事。事平，为司徒左西曹。母年八十，籍注未满，岱
便去官，从实还养。有司以岱违制，将欲纠举，宋孝武”
曰：“观过知仁，不须案也。”后临海王为广州，豫章王为
扬州，晋安王为南兖州，岱历为三府谘议，事举而情
得。或谓岱曰：“主王既幼，执事多门，而每能缉和公私，
云何致此？”岱曰：“古人言，一心可以事百君。我为政端
平，悔吝之事，无由而及。”元徽中，迁吏部尚书。王俭为
吏部郎，时专断曹事，岱每相违执。及俭为宰相，以此
颇不相善。建元元年，出为左将军、吴郡太守。太祖知
岱清直，加给事中。世祖即位，以岱为散骑常侍、吴兴
太守，秩中二千石。岱晚节在吴兴，更以宽恕著名。迁
使持节、监南兖兖徐青冀五州诸军事、后将军、南兖
州刺使。未拜，卒，年七十一。谥贞子。